Huldeblyke stroom in vir jong vlieënierWerner Nel. Foto: Facebook. Huldeblyke stroom in vir Werner Nel (28), die man wat Vrydagmiddag dood is toe die ligte vliegtuig waarvan hy die vlieënier was neergestort het. ŉ Goeie vriendin van Nel het aan Maroela Media gesê die akrobatiese vliegtuig waarin hy verongeluk het, is deur homself gebou. “Hulle het dit self geverf en baie lank daaraan gewerk.” Maroela Media het vroeër berig Nick Dollman, woordvoerder van Netcare 911, het gesê die voorval het Vrydag teen 17:15 op ŉ kleinhoewe naby Boschkoplaan in die Tierpoort-omgewing plaasgevind. “Die voorval sal deur burgerlugvaart ondersoek word,” het Dollman gesê. Meganiese toerusting moes gebruik word om Nel se liggaam uit die wrak van die vliegtuig te kry. Die vriendin vertel Nel se been is in 2009 geamputeer ná ŉ motorfietsongeluk. “Hy moes ná die ongeluk sy vlieglisensie weer oordoen, dis hoe ons hom ken – ŉ fighter. Hy het nie dat dit hom onder kry of homself jammer gekry nie.” Werner Nel. Foto: Facebook. Nel se pa is glo ook jare gelede in ŉ vliegongeluk dood. Nel het sover vriende se kennis strek net nadat hy opgestyg het van die Kittyhawk-vliegveld in Boschkoplaan neergestort. “Niemand van ons weet nog wat fout gegaan het nie.” Nel het volgens sy Facebook-profiel by Interafrica gewerk. Sy biografie op Facebook lees: “I am proudly a disabled commercial pilot, flight instructor and aerobatic pilot.” Op 1 Oktober het ŉ Facebook-plasing gedoen van die vliegtuig waarin hy verongeluk het met die opskrif: “Today I had the privilege to fly my Zlin-50 for the first time!” Nel was nie getroud nie. “Hy was regtig ŉ inspirasie vir ons almal. Hy het baie liefdadigheidswerk gedoen en kinders vir flips met die vliegtuig geneem. Ek hoop daar waar hy nou is, is hy gesond en hardloop hy met albei bene rond,” het die vriendin gesê.